方岳
阅视赏射
边角悲鸣霜扑地，将校宁甘泼寒戏。
熊旗引队柳营晓，大羽插腰生意气。
虎皮半卷并铁刀，臂鞲蜀锦团鵰袍。
士不敢喘那敢骄，肃听号令惟所操。
捻弦唾手试弓刀，例物角花金碗的。
左军右军分两翼，簇簇飞星点红砾。
一麾白羽入肩摩，三军欢踊声鸣鼍。
教头喝赐谁多，铁丝箭者无以过。
大风飞云歌汉歌，安得一箭开关河。
汉家君王自神武，边头将臣如卧虎。
觉吾目中无此虏，待射金牌大郎主。
石崖天齐勒碑颂，那知援笔无燕许。